ธนชาตขายกองทุนใหม่หลังเข้าเป้าเร็ว
ลูกค้าบลจ. ธนชาต เฮ รับ 7% ภายใน 2 เดือน จากกองทุน T-Challenge2 เร่งเสนอขายกองทุน T-Challenge 5 รับตลาดขาขึ้น
1 ก.พ. 2556

ลูกค้าบลจ. ธนชาต เฮ รับ 7% ภายใน 2 เดือน จากกองทุน T-Challenge2 เร่งเสนอขายกองทุน T-Challenge 5 รับตลาดขาขึ้น
 กองทุนเปิดธนชาตชาเลนจ์  2 (T-Challenge2) สามารถส่งกำไรตามเป้าหมาย 7% เพียง 2 เดือนกว่า ให้แก่ผู้ถือหน่วยหลังจัดตั้งกองทุนเมื่อปลายเดือนต.ค. 2555  พร้อมออกกองทุนเปิดธนชาตชาเลนจ์ 5 (T-Challenge5) เสนอขายครั้งแรก 30 ม.ค.-  6 ก.พ. นี้ ตั้งเป้า 8% ภายใน  1 ปี* เงื่อนไขเลิกกองทุนเมื่อกองทุนมีมูลค่าหน่วยลงทุนตั้งแต่ 10.91 บาท ณ วันทำการใด
นายบุญชัย เกียรติธนาวิทย์  กรรมการผู้จัดการ  บริษัทหลักทรัพย์จัดการกองทุน ธนชาต เปิดเผยว่า จากผลสำเร็จในการบริหารพอร์ต แบบเชิงรุกหรือ Active Style เลือกหุ้นถูกกลุ่ม ถูกตัว และจับจังหวะการลงทุนได้ถูกต้อง มีโอกาสได้ผลตอบแทนตามที่คาด ส่งผลให้ บลจ. ธนชาตสามารถส่งมอบอัตราผลตอบแทน 7%  จากกองทุนเปิดธนชาตชาเลนจ์  2 (T-Challenge2) ได้เร็วกว่ากำหนดที่ตั้งเป้าไว้ 7 เดือน ให้กับผู้ถือหน่วย   
นายบุญชัย กล่าวเพิ่มเติมว่า ตลาดหุ้นไทยมีโอกาสปรับตัวสูงขึ้นอย่างต่อเนื่อง จากเม็ดเงินลงทุนจากต่างประเทศที่ไหลเข้ามาลงทุนทั้งในตลาดตราสารหนี้และตลาดทุน  ส่งผลให้ค่าเงินบาทแข็งค่าขึ้น  ซึ่งจะเป็นแรงขับเคลื่อนดัชนีตลาดหลักทรัพย์ให้เดินหน้าต่อ อีกทั้ง การกระตุ้นการบริโภคและการลงทุนทั้งภาครัฐและภาคเอกชนจะเป็นแรงหนุนสริมอีกทางหนึ่ง  บลจ. ธนชาต เล็งเห็นโอกาสการลงทุนในตลาดหุ้นไทย จึงเสนอขายกองทุนเปิดธนชาตชาเลนจ์ 5 ( T-Challenge 5) 
กลยุทธ์การลงทุนของ กองทุนเปิดธนชาตชาเลนจ์ 5 ( T-Challenge 5) จะเน้นลงทุนในหุ้นที่มีศักยภาพในการเติบโตสูง มีโอกาสที่จะทำกำไรในช่วงภาวะผันผวน  เป็นการบริหารพอร์ตหุ้นแบบเชิงรุกหรือ Active Style จะได้เปรียบเพราะหากเลือกหุ้นถูกกลุ่ม ถูกตัว และจับจังหวะการลงทุนได้ถูกต้อง จะมีโอกาสสร้างผลตอบแทนได้อย่างน่าสนใจ  ซึ่งกองทุนในกลุ่มธนชาตชาเลนจ์  จะเน้นการลงทุนแบบ Active ทั้งหมด จึงมีโอกาสดีที่จะสร้างผลตอบแทนจากหุ้นปัจจัยพื้นฐานดี ๆ ในช่วงตลาดปีนี้ และปีหน้าที่คาดว่าตลาดจะยังคงผันผวน    
กองทุนเปิดธนชาตชาเลนจ์ 5  (T-Challenge5) เป็นกองทุนรวมผสม เสนอขายครั้งเดียว  (IPO) วันที่ 30 มกราคม – 6 กุมภาพันธ์ 2556  ลงทุนขั้นต่ำเพียง 1,000 บาท สอบถามข้อมูลเพิ่มเติมพร้อมขอรับหนังสือชี้ชวนได้ในวันและเวลาทำการเสนอขายที่ บลจ.ธนชาต  โทร  0-2126-8399  กด 0 หรือ ธนาคารธนชาต จำกัด (มหาชน) ทุกสาขา โทร 1770  หรือผู้สนับสนุนการขายหรือรับซื้อคืนหน่วยลงทุนที่ บลจ.ธนชาต แต่งตั้ง www.thanachartfund.com
* ตัวเลขดังกล่าวเป็นเพียงการกำหนดเป้าหมายที่เป็นเหตุให้เลิกกองทุนเท่านั้น ไม่ใช่การประมาณการหรือการรับประกันผลตอบแทน